Flogbørn vóru í gjár til óalmenna FM-kapping í Kollafirði, og ikki kann sigast annað, enn at væl gekk. Vit høvdu tvey lið, mannað við børnum úr 1. flokki. Annað liðið vann steyp og gullheiðursmerki, ímeðan hitt liðið vann bronsu. Børnini í 2. flokki vunnu silvurheiðurmerkir. Í kappingini fyri børn í 3. flokki høvdu vit eisini tvey lið, og eisini har vann liðið, mannað við gentum, steyp og gullheiðursmerki, ímeðan dreingirnir endaðu á einum triðja plássi, og fingu bronsu. Teir vóru um at vinna tann eina dystin, sum kundi tryggja teimum silvurheiðursmerki, men hann gjørdist javnur í síðstu løtu. Í 4. flokki høvdu vit eitt lið við, mannað við gentum, og tær endaðu á einum fínum triðja plássi, og komu aftur til hús við bronsuheiðursmerkjum. Menning í feløgunum Flogbóltssamband Føroya hevur í ár gjørt nógv fyri at menna flogbørn (fyrr rópt kidsvolley), og hevur í hesum sambandi havt danan Peter Morell og konuna Annu heima her í allan vetur, har tey hava ferðast runt í landinum, og hava vitjað flogbóltsfeløg og skúlar, og lagt venjarum og lærarum lag á. Skipað var eisini fyri venjaraskeiði í vetur, har fleiri venjarar frá B71 vóru við. Heilt nógva fólkið, sum var í høllini í Kollafirði í gjár, bar boð um, at ógvuliga stórur áhugi er fyri flogbørnum, og flest øll feløgini hava eisini havt stóra framgongd í ár. Í B71 fingu vit 4 nýggjar venjarar tá árið byrjaði, og tey hava gjørt eitt stak gott arbeiði. Hesi eru: Nina Å. Poulsen, Jonna Jensia J. Anthoniussen, Kristian Oskar Henriksen og Kristrunn Petersen. Frammanundan venja Maiken Olsen, Liljan Clementsen og Sigrid Petersen flogbørn og gentur og dreingir 12.